b'\n_START_ARTICLE_\nNoaidi\n_START_PARAGRAPH_\nNoaide ogs\xc3\xa5 omtalt som noaidi\xc2\xa0(nordsamisk), noajdde (lulesamisk), n\xc3\xa5jjde (pitesamisk), n\xc3\xa5ejttie (s\xc3\xb8rsamisk), n\xc5\x8djjd ( skoltesamisk), niojte (tersamisk), noojd/nuojd (kildinsamisk)\xc2\xa0\xe2\x80\x93 er en samisk sjaman. Noaiden var en sv\xc3\xa6rt viktig person i den f\xc3\xb8rkristne samiske religionen, fordi han/hun var bindeleddet mellom mennesker og guder. Han/hun skulle s\xc3\xb8rge for at samene fikk god avling, helbrede syke, v\xc3\xa6re lege, prest og vismann.\n_START_SECTION_\nRunebomme og transe\n_START_PARAGRAPH_\nEt av noaidens viktigste redskaper var runebomma. P\xc3\xa5 denne slo han/hun rytmisk og intenst med en hammer formet som en T eller F av reinhorn. Joik ble ogs\xc3\xa5 brukt. Deretter falt han/hun i transe eller ekstase, og la ut p\xc3\xa5 reise i en form for \xc3\xa5ndeverden. Noaiden kunne angivelig se inn i b\xc3\xa5de fremtiden og fortiden, i tillegg til \xc3\xa5 snakke med de d\xc3\xb8de. Han/hun fikk beskjed fra gudene om hvor det var dyr \xc3\xa5 jakte p\xc3\xa5, hvor det var bj\xc3\xb8rn og ulv og hvor det var andre farer som truet. I transe kunne han/hun utf\xc3\xb8re helbredelser, sjelebefrielser og sp\xc3\xa5dommer. Han/hun kunne ogs\xc3\xa5 f\xc3\xa5 beskjed om \xc3\xa5 ofre noe til gudene, og da m\xc3\xa5tte han/hun dra til offerplassen. Noen ofringer var enkle, for eksempel: Peive (solguden) skulle ha en slaktet hvit rein og Tiermes (tordenguden) skulle ha en slaktet reinokse som var begravd, slik at bare gevirene stakk opp. Til V\xc3\xa6ralden-olmai (fruktbarhetsguden) ofret samene kj\xc3\xb8nnsorganene fra reinsdyr. Runebomma var like viktig for noaiden som alteret for en prest. Runebomma ble blant annet brukt n\xc3\xa5r noaiden skulle sette seg i ekstase.\n_START_SECTION_\nNoaidens rolle mot n\xc3\xa5tid\n_START_PARAGRAPH_\nAllerede fra tidlig p\xc3\xa5 1700-tallet la storsamfunnet stor vekt p\xc3\xa5 \xc3\xa5 kristne samene og tilpasse dem et liv etter storsamfunnets regler og normer. Noaidene forsvant dermed gradvis utover p\xc3\xa5 1700-tallet. Runebommer ble beslaglagt i stor stil og noaidene m\xc3\xa5tte g\xc3\xa5 \xc2\xabunder jorden\xc2\xbb for ikke \xc3\xa5 bli forfulgt av rettsapparatet. Idag er den f\xc3\xb8rkristne samiske religionen utd\xc3\xb8dd, og protestantisk kristendom, is\xc3\xa6r dens l\xc3\xa6stadianske variant, er den dominerende religionen blant samene.'